O profesoară de română din Turda a fost sancționată pentru că le-a recomandat elevilor ei să vadă un film despre poeții francezi Verlaine și Rimbaud. Cazul a ajuns în atenția Consiliului Național pentru Combaterea Discriminării și este un precedent îngrijorător pentru amestecul religiei în educație.





Închide ochii. Ai din nou 17 ani, stai în banca ta, la ora de română. Închide ochii, rostește un sunet și gândește-te ce culoare ar avea. Hai, zi, ce culoare are A? Neagră, zice Rimbaud. Rimbaud nu e colegul tău de clasă, dar avea cam aceeași vârstă ca tine când a scris Vocale, un poem esențial pentru simbolism, care explică în versuri ce-i sinestezia. A e negru, E e alb, I e roșu, U e verde, O e albastru. Sunetele au culoare, cuvintele construiesc imagini, scrisul se face prin asociere, lucrurile comunică între ele, ce-i afară e și-n suflet. Poezia intră-n substanța lumii și-ți arată din ce e făcută ea, de fapt.

De ce trebuie să știi toate astea? Nu trebuie neapărat, dar s-ar putea să-l înțelegi mai bine pe Bacovia când scrie „Stam singur în cavou… și era vânt… / Și scârțâiau coroanele de plumb.” Poate-ți pică la bac și trebuie să demonstrezi că e un poem simbolist. Sau poate pur și simplu vrei să afli cum vedeau lumea poeții din secolul 19. Închide ochii. Ce culoare are A?

***

La finalul orei de introducere în simbolism, profesoara Adela Stan de la Colegiul Național „Mihai Viteazul” din Turda le-a recomandat elevilor ei de-a zecea să vadă în weekend un film care se cheamă Eclipsă totală. Face sugestia asta de vreo zece ani, „ca să vadă cum a început simbolismul, care au fost primii poeți simboliști, ce înseamnă o viață plină de excentricități, cum simțeau ei lucrurile astea, cum scriau despre ele.” Le-a mai spus că, la început, simbolismul se chema decadentism și că filmul descrie foarte bine atmosfera decadentă de la finalul secolului al 19-lea. Și că e interesant pentru felul în care societatea vedea homosexualitatea acum două sute de ani. A, da, și Rimbaud e jucat de di Caprio.

Peste o lună, tatăl unui băiat din clasă a făcut o plângere împotriva profesoarei. Părintele a reclamat către direcțiunea școlii că profesoara „le-a dat temă pentru acasă să vizioneze filmul „Total Eclipse”, un film cu homosexuali, cu scene de sex și săruturi între bărbați, chiar dacă în film joacă actori celebri” și că, „prin acest film și «metodele pedagogice subtile» aplicate de profesoara de limba română, copiii sunt îndrumați spre homosexualitate”.